Eva Kjer Hansen (V), 2008-05-08:
Tak hr. formand.
Enhedslisten har for tredje gang fremsat forslag om gratis sund og økologisk mad i daginstitutioner og skoler.
Regeringen er fortsat enig med forslagsstillerne i, at sund mad i daginstitutioner og skoler og på arbejdspladser kan bidrage til at fremme sunde kostvaner i den danske befolkning, men regeringen vil endnu en gang afvise Enhedslistens forslag om en sund og økologisk mad, og jeg skal uddybe hvorfor.
Som det bliver fremhævet i beslutningsforslaget, står vi i Danmark i en situation, hvor overvægt, fedme og livsstilssygdomme er et stigende problem.
Mange spiser for meget og for usundt og bevæger sig for lidt.
De ekstra kilo, som det medfører, er et problem, der bl.a. giver sig udslag i en række livsstilssygdomme.
Selv om livsstilssygdomme primært rammer den voksne del af befolkningen, er der i disse år øget fokus på, at den usunde levestil i barndommen øger risikoen for at udvikle livsstilssygdomme som voksen.
Det er derfor vigtigt, at vi sætter tidligt ind og gør det nemt i hverdagen at træffe det sunde valg.
På baggrund heraf er regeringen enig med Enhedslisten i, at sund mad er vigtig både i daginstitutioner og skoler og på arbejdspladser.
Regeringen har derfor med finansloven for 2008 vedtaget at indføre obligatoriske forældrefinansierede madordninger i daginstitutionerne fra årsskiftet 2010.
Regeringen har ligeledes en vision om, at alle skolebørn skal have mulighed for at købe et sundt måltid mad midt på dagen.
Det har vi allerede sikret ved, at de nødvendige lovgivningsmæssige rammer for etablering af lokalt forankrede skolemadsordninger er til stede.
For at sikre den sundhedsmæssige kvalitet af madordningerne i landets skoler har Fødevarestyrelsen udarbejdet en række anvisninger om og anbefalinger til sund skolemad.
Jeg har derudover igangsat et storstilet skolemadsprojekt, som skal bidrage til at gøre det lettere for skolerne at etablere madordninger.
Erfaringerne fra en forsøgsperiode på 2 måneder, hvor 12.500 elever på 38 skoler får gratis skolemad, vil blive indsamlet og udbredt, så resten af landets skoler kan lade sig inspirere.
Projektet vil samtidig give os en helt ny viden om betydningen af skolemad gennem en forskningsbaseret evaluering af kostens effekt på indlæring.
Med hensyn til arbejdspladserne arbejder regeringen også for, at det er sund mad, der serveres i kantinerne.
Jeg er derfor også enig med Enhedslisten i, at der skal være fokus på det.
Fødevarestyrelsen har så sent som i slutningen af april udsendt inspirationsmateriale, der skal gøre det nemt for arbejdspladserne at tage fat på processen, hvor der gives forslag til en række konkrete målsætninger, anbefalinger og praktiske tips til alle kantiner på offentlige arbejdspladser.
En lang række uddannelsesinstitutioner vil også få tilsendt denne vejledning og inspiration til at gå i gang - helt i tråd med Enhedslistens ønsker.
Jeg håber, at både kommunale og private arbejdspladser vil følge trop og indføre sunde mad- og måltidspolitikker på arbejdspladserne.
Jeg er så ikke enig med Enhedslisten i, at maden hverken i daginstitutionerne eller skolerne bør være gratis.
Sund mad til børnene er og bliver
et forældreansvar, og derfor bør finansieringen af børnenes mad også ligge hos forældrene.
I stedet for at give alle børn gratis mad skal vi støtte de familier, der står svagest.
Børn med friplads skal således have et dagligt gratis måltid mad i institutionen, og på den måde sikrer vi, at de økonomiske ressourcer bliver målrettet de familier, der har allermest brug for det.
Jeg synes, det er vigtigt at synliggøre økologien i indsatsen på ernæringsområdet, men det overordnede fokus bør stadig væk være at fremme sunde kostvaner som sådan.
Danmarks Fødevareforskning offentliggjorde i 2004 en undersøgelse, der viste, at institutioner, der omlægger til økologisk produktion, opnår en ernæringsmæssig gevinst, fordi de involverede bliver mere bevidste om deres madvaner.
Hvis man udtrykker interesse for økologi, indgår det også i rådgivningen fra Fødevarestyrelsens Alt om Kost-rejsehold.
Så alt i alt synes jeg, at vi er rigtig godt på vej.
Jeg synes, det er vigtigt, at vi viderefører og udbygger indsatsen for netop at lære vores børn om betydningen af sunde kost- og motionsvaner.
Det gælder om at motivere børnene til at leve sundt, og der er det jo rigtig godt, hvis vi kan gå foran som et godt eksempel og sørge for at få fortalt dem om de positive og negative konsekvenser af at leve henholdsvis sundt og usundt.
Børn skal kunne kende forskel på, hvilke fødevarer der hører hverdagen, frikvarteret eller efter håndboldkampen til, og hvilke der primært bør nydes ved festlige lejligheder.
Men igen: Det er først og fremmest forældrene, der har et ansvar at tage på sig på det her område, men vi understøtter det altså gennem en række initiativer, bl.a. i daginstitutionerne og på skolerne.
Så der er en lang række konkrete initiativer, der er sat i værk, og vi arbejder i regeringen løbende på at fokusere og udvikle indsatsen, bl.a. gennem det arbejde, der er sat i værk med Forebyggelseskommissionen.